詠張公奭廬墓有芝三本
作者：鄒浩
朝代：宋

paragraphs: 此芝初無根，生自孝誠裏。
孝哉本於誠，非緣利心起。
無芝非所怍，有芝非所喜。
不期芝有無，秀出乃如此。
養志勤色難，送終極哀毁。
既葬不忍歸，結廬獨留止。
孺慕秋復春，淚接九泉水。
比鄰或未知，天已知之矣。
因芝示邦人，邦人争贊美。
會逢當路賢，薦此八行始。